Sabiex tittejjeb il-kwalità tal-indikaturi tal-produzzjoni fil-permessi tal-kostruzzjoni u tal-bini, l-Eurostat stabbilixxa Task Force elettronika li ltaqgħet regolarment biex tiskambja l-prattiki tajbin u ttejjeb il-gwida metodoloġika disponibbli rigward dawn l-indikaturi. Barra minn hekk, it-titjib tad-data dwar il-kostruzzjoni ġie appoġġat b’għotjiet tal-Eurostat lill-awtoritajiet nazzjonali tal-istatistika.

B’rispons għall-kriżi finanzjarja globali, il-Bord Ewropew dwar ir-Riskju Sistemiku (BERS) ġie stabbilit fl-2010 biex jissorvelja s-sistema finanzjarja tal-UE u jipprevjeni r-riskji sistemiċi. Sabiex iwettaq il-mandat tiegħu, il-BERS joħroġ twissijiet u rakkomandazzjonijiet. Abbażi tar-rakkomandazzjonijiet ESRB/2016/14 u ESRB/2019/3, l-Eurostat ħadem fuq l-iżvilupp ta’ indikaturi tal-proprjetà immobbli kummerċjali (CREI); f’dan il-kuntest, l-istatistika għal żmien qasir iffukat fuq indikaturi għall-bidu tal-kostruzzjoni, għat-tlestija tax-xogħlijiet u għar-rati tal-postijiet tax-xogħol battala. Sabiex jiġu żviluppati dawn l-indikaturi ġodda tal-istatistika jintużaw task forces b’esperti mill-Istati Membri u għotjiet biex jappoġġaw il-ħidma metodoloġika.

Skont l-Artikolu 11 tar-Regolament tal-Kunsill (KE) Nru 1165/98, l-Eurostat u l-awtoritajiet nazzjonali tal-istatistika introduċew ponderazzjonijiet ġodda għall-aggregazzjoni tal-indiċijiet tal-istatistika għal żmien qasir fl-2018 mas-sena bażi 2015.

3.Kamp ta’ applikazzjoni u konformità mar-Regolament dwar l-STS

L-Eurostat jimmonitorja l-konformità tal-Istati Membri mar-Regolament dwar l-STS fir-rigward tat-tempestività u tal-kompletezza. Darbtejn fis-sena, jiġi kkalkulat punteġġ komprensiv tal-konformità li jkopri l-indikaturi kollha għal kull pajjiż. B’mod ġenerali, ir-riżultati tal-monitoraġġ juru livell għoli ta’ konformità mar-Regolament. Mill-1 ta’ April 2020, il-punteġġ medju tal-EU-27 kien 9,7 (minn 10), u għadd kbir ta’ Stati Membri huma konformi għalkollox. Il-kwalità tad-data dwar l-STS tiġi żviluppata abbażi tad-diversi aspetti tal-kwalità deskritti fil-Kodiċi ta’ Prattika tal-Istatistika Ewropea.

3.1.Akkuratezza, affidabbiltà, koerenza u komparabbiltà

Bir-Regolament tal-Kummissjoni (KE) Nru 1503/2006, ġew introdotti definizzjonijiet komuni għall-istatistika għal żmien qasir sabiex jiġu żgurati l-koerenza u l-komparabbiltà tad-data. L-Eurostat u l-uffiċċji nazzjonali tal-istatistika jaħdmu flimkien mill-qrib sabiex jiżguraw li l-indikaturi tal-istatistika għal żmien qasir ikollhom livell għoli ta’ akkuratezza, ta’ affidabbiltà u ta’ koerenza, u jtejbuh. Il-qafas metodoloġiku stabbilit bir-Regolament dwar l-STS qed jittejjeb kontinwament permezz ta’ konsultazzjonijiet ma’ esperti tekniċi u ma’ task forces tematiċi speċjali.

Minkejja l-użu ta’ definizzjonijiet uniformi, l-approċċi għall-kompilazzjoni tad-data statistika ma hemmx għalfejn ikunu identiċi fl-Istati Membri kollha. F’konformità mal-prinċipju tas-sussidjarjetà u sabiex jitqiesu d-differenzi nazzjonali, eż. fir-rigward tad-daqs, l-istruttura ekonomika u d-disponibbiltà tad-data amministrattiva, ir-Regolament dwar l-STS iħalli f’idejn l-Istati Membri biex jiddeċiedu dwar l-iktar modi effiċjenti u effettivi għall-ġbir u għall-ipproċessar tad-data.

L-Eurostat jaħdem ukoll ma’ organizzazzjonijiet internazzjonali oħra biex iżid il-komparabbiltà tad-data u tal-metododoloġija lil hinn mill-Unjoni Ewropea.

3.2.Tempestività u puntwalità

L-istatistika għal żmien qasir hija fost l-ewwel data uffiċjali li tagħti indikazzjoni dwar l-iktar żviluppi ekonomiċi reċenti. Ir-Regolament dwar l-STS jistabbilixxi skadenzi qosra ħafna għat-twassil tad-data nazzjonali lill-Eurostat. It-Tabella 2 turi l-iskadenzi għat-trażmissjoni tad-data lill-Eurostat (it-tielet kolonna) u d-dati fil-mira stabbiliti mill-Kumitat Ekonomiku u Finanzjarju (KEF) fir-rapport tiegħu dwar ir-rekwiżiti ta’ informazzjoni fl-Unjoni Monetarja Ewropea. L-aħħar kolonna tindika l-iskadenzi attwali għad-disseminazzjoni (eż. permezz ta’ stqarrijiet tematiċi għall-istampa u stqarrijiet online tal-bażijiet tad-data).

B’mod ġenerali, it-tempestività tal-istatistika għal żmien qasir hija kkunsidrata bħala tajba ħafna. Is-soltu jinħoloq dewmien biss jekk id-data fil-mira għat-twassil tkun taħbat fi tmiem il-ġimgħa jew fi btala pubblika.

L-utenti jiġu infurmati bid-dati tal-pubblikazzjoni tal-istqarrijiet għall-istampa bil-quddiem sew, permezz tal-kalendarju tal-istqarrijiet għall-istampa fis-sit web tal-Eurostat. Fis-snin li għaddew, id-dati kollha mħabbra fil-kalendarju ġew issodisfati.

Tabella 2: Tempesitività – il-jiem bejn it-tmiem tal-perjodu referenzjarju a) u l-iskadenza għat-twassil, ir-Regolament dwar l-STS, il-mira tal-KEF u d-disseminazzjoni reali tal-aggregati taż-żona tal-euro (2020)

Indikatur Perjodiċità Skadenzi tar-Regolament dwar l-STS b) Miri tal-KEF għall-2020 c) Disseminazzjoni tat-totali taż-żona tal-euro d) Produzzjoni industrijali Kull xahar 40 40 47 Prezzijiet tal-output industrijali tas-suq domestiku Kull xahar 35 35 33 Prezzijiet tal-importazzjoni industrijali Kull xahar 45 45 37 Produzzjoni fil-kostruzzjoni Kull xahar 45 45 50 Permessi tal-bini Kull trimestru 90 90 92 Fatturat fil-kummerċ bl-imnut Kull xahar 30 30 34 Fatturat minn servizzi (oħrajn) Kull trimestru 60 60 64 Prezzijiet tal-output tas-servizzi Kull trimestru 90 90 92

a) Il-perjodu referenzjarju huwa l-perjodu ta’ żmien li għalih jinġabru jew jiġu kkalkulati r-riżultati statistiċi, u li b’riżultat ta’ dan jirreferu għalih dawn il-valuri. Għall-STS, dan ikun jew ix-xahar jew it-trimestru.

b) Skadenzi għat-trażmissjoni tad-data lill-Eurostat skont ir-Regolament dwar l-istatistika għal żmien qasir; għal pajjiżi iżgħar jistgħu japplikaw skadenzi itwal.

c) Miri stabbiliti fid-dokument 2020 Status Report on information requirements on EMU (Rapport tal-Istatus dwar ir-rekwiżiti ta’ informazzjoni fl-UEM) tal-Kumitat Ekonomiku u Finanzjarju (KEF).

d) Jiem bejn it-tmiem tal-perjodu referenzjarju u d-disseminazzjoni (eż. stqarrija għall-istampa, stqarrija tad-data).

3.3.Reviżjonijiet tal-indikaturi tal-istatistika għal żmien qasir